<classify> RAIS John Magufuli ameongoza misa ya umma ya kuomba toba kwa mauaji ya watoto mkoani Njombe.Amesema ikiwa viongozi wa serikali, Chama cha Mapinduzi CCM na Polisi mkoani humo, watashindwa kudhibiti vitendo vya mauaji kama hayo yaliyotokea hivi karibuni, atawafukuza kazi wote.Ametoa kauli hiyo wakati akizindua ujenzi wa Hospitali ya Rufaa ya Mkoa wa Njombe pamoja na ujenzi wa Barabara ya Njombe-Makete yenye urefu wa kilomita 107, akiwa katika ziara ya siku tatu ya kuutembelea mkoa huo.Rais Magufuli amesema amechukizwa na mauaji hayo ya watoto saba na kuhoji inawezekanaje mauaji hayo yatokee wakati Jeshi la Polisi, ambalo lingeweza kufanya operesheni ya kuyadhibiti lipo hadi kikapelekwa kikosi cha operesheni kutoka Makao Makuu ya Polisi jijini Dar es Salaam.Kutokana na kushindwa kudhibiti mauaji hayo kwa wakati, alisema aliamua kumuondoa aliyekuwa Kamanda wa Polisi mkoani humo, Renata Mzinga na nafasi yake kuchukuliwa na RPC mpya, Salum Hamduni.Kwa kuwa mauaji hayo yalisababisha kumwagika kwa damu za watoto wasio na hatia, Rais Magufuli aliongoza sala ya toba iliyoendeshwa na viongozi wa dini kwa ajili ya Mkoa wa Njombe na taifa zima.Baada ya sala hiyo ya toba, Rais Magufuli alitangaza kumsamehe Kamanda wa Polisi Wilaya ya Njombe OCD ambaye awali aliagiza aondolewe mara moja kwa kushindwa kuyadhibiti mauaji hayo.Ili kuondokana na imani za kishirikina zilizosababisha kuuawa kwa watoto hao kwa imani ya kupata utajiri, Rais Magufuli aliwataka wananchi wa Njombe kufanya kazi kwa bidii katika shughuli za uzalishaji wa kilimo cha mazao mbalimbali, badala ya kujiingiza kwenye vitendo vya kishirikina na mauaji.Kwa kuwa katika msimu wa kilimo uliopita, Mkoa wa Njombe uliweza kuzalisha mazao ya chakula tani 855,143 wakati mahitaji ya chakula kwa mkoa huo ni tani 173,621, hivyo kuwa na ziada ya tani 681,522, aliwataka wananchi waachane na vitendo vya kishirikiana vinavyowafanya wajiingize kwenye mauaji na badala yake wajikite kwenye kilimo.Naamini kwa maombi haya, Mwenyezi Mungu ametusamehe watu wa Njombe na taifa zima, nami pia namsamehe OCD wa hapa, nakuagiza RPC usimwondoe, mwache aendelee na kazi, lakini pia namkabidhi Mkuu wa Mkoa rambirambi yangu ya Shilingi milioni 5 awafikishie wazazi waliofiwa na watoto wao,alieleza Rais Magufuli.Ujenzi wa stendi Kutokana na ujenzi wa stendi mpya ya mkoa kutokamilika kwa wakati tangu mwaka 2013, Rais Magufuli alimtaka Mkurugenzi wa Halmashauri ya Njombe Mji, Eluminata Mwenda, kueleza sababu za stendi hiyo kutokamilika mpaka sasa.Katika maelezo yake, Mkurugenzi huyo alimweleza Rais Magufuli kuwa kuchelewa kukamilika kwa ujenzi wa stendi hiyo, kulitokana na mkandarasi kushindwa kukidhi mahitaji ya mkataba kwa kufanya kazi zake kwa kusuasua, hivyo waliamua kumwondoa na kumpa kazi mkandarasi mwingine.Hata hivyo, maelezo hayo ya Mkurugenzi yalimfanya Rais Magufuli kuhoji kiasi cha malipo yaliyofanyika mpaka sasa, ndipo Mkurugenzi huyo alimweleza Rais kuwa Sh bilioni 3.8 zilishalipwa kwa mkandarasi, majibu ambayo yalimfanya Rais amuonye Mkurugenzi huyo kwa kusema uongo kwa kuwa taarifa alizokuwa nazo Rais ni kwamba mpaka sasa mkandarasi ameshalipwa Sh bilioni 9.3.Hali hiyo haikuishia hapo, Rais Magufuli aliamua kumwita Mhandisi kutoka ya Ofisi ya Rais, Tawala za Mikoa na Serikali za Mitaa TAMISEMI, ambaye alimweleza Rais kuwa mpaka sasa mkandarasi ameshalipwa Sh bilioni 6 na ujenzi wote unagharimu Sh bilioni 9, huku kazi ya ujenzi ikiwa imefikia asilimia 80.Ili kujiridhisha kuhusu majibu hayo na kukamilika kwa ujenzi wa stendi hiyo, Naibu Waziri Tamisemi, Joseph Kandege, alimwahidi Rais Magufuli kuwa ujenzi huo utakamilika ifikapo Aprili 30, mwaka huu, lakini Rais Magufuli akaongeza siku 10 na kutaka ukamilike ifikapo Mei 10, mwaka huu.Uzinduzi hospitali, barabara Katika kuhakikisha Mkoa wa Njombe unakuwa na huduma bora za afya, Rais Magufuli aliweka jiwe la msingi wa ujenzi wa Hospitali ya Rufaa ya Mkoa wa Njombe utakaogharimu Sh bilioni 3.2 ambazo ni fedha za Serikali.Waziri wa Afya, Maendeleo ya Jamii, Jinsia, Wazee na Watoto, Ummy Mwalimu, alisema kuwa kupitia Mfuko wa Kimataifa wa Global Fund, wamepata ufadhili wa Sh bilioni 2.2 ambazo pamoja na mambo mengine zitasaidia katika ujenzi wa jengo la kuwahudumia Mama na Mtoto na ifikapo Julai Mosi mwaka huu, huduma za afya zitaanza kutolewa katika hospitali hiyo.Aidha, Rais Magufuli pia aliweka jiwe la msingi wa ujenzi wa barabara ya Njombe-Makete yenye urefu wa kilomita 107 kwa gharama ya Sh bilioni 224.6.Waziri wa Ujenzi, Uchukuzi na Mawasiliano, Isack Kamwelwe, alimweleza Rais Magufuli kuwa ujenzi wa Barabara hiyo, pia utajumuisha na ujenzi wa barabara ya Makete-Isyonje Mbeya ambayo itasaidia kuunganisha ukanda huo na nchi jirani za Malawi na Msumbiji.Katika mkutano huo wa hadhara, mawaziri wa Maji Profesa Makame Mbarawa, Kilimo Japhet Hasunga, Nishati Dk Medard Kalemani, Viwanda na Biashara Joseph Kakunda walieleza miradi ya maendeleo inayotekelezwa na serikali mkoani humo, huku Mkuu wa Mkoa huo, Christopher Ole Sendeka alimweleza Rais kuwa usalama mkoani humo kwa sasa umeimarika.  <topic>: KITAIFA 